**Aud întârziate gâște...**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tot mai puține frunze-n ramuri

Rămân bălăbănite-n friguri

Și vânturile scapă hamuri

Învârtejindu-se prin crânguri.

Se pierde fremătarea toată

De-atâta bronz, de-atâta aur

Pestriță-i calea asfaltată

Parcă în solzii de balaur.

Norii s-apleacă grei ca niște

Răbufnituri din deal în vale,

Întârziatul cârd de gâște

Își trâmbițează doru-n jale.

Strigarea lor căzând din ceață

Ca frunzele mi se presară

Și nu știu dacă-i dimineață,

Și nu cred că de-acum e seară.

File se duc de-a rostogolul

Când păsările rup din margini

Și strigă stolul, strigă stolul

Peste-orizontul ce se sparge.

Cuvântul cade, frunza pică

Durerea lor țipă-n rugină

Din înălțimi înspre nimică,

Din creștete spre rădăcină.

Iar gârlițele-ndurerate

Își scriu cu vocile lor note

Peste frunzișuri colorate

Ca foșnitura de bancnote.

Eu le-aș culege în buchete

Alunecatele înfrângeri

Pe geamăt palid de versete

Cu glăsuirile de îngeri.

Însă se-adună-n dor durere

Cu o ninsoare de tristețe

Și vreau pe lângă neputere

S-adaug vise îndrăznețe.

Aripile-mi ca și o zare

Voiesc să aibă totu-n sine

Umplându-se cu vânt și Soare

Și-n propoziții de lumine,

În setea dalbă de minune,

În cristalinul de speranțe

Și-n rugăciune, rugăciune

Ce poate-n cer să mă înalțe.

Victor Bragagiu